Schweizer-onnie ‘moes oor foon hoor’ van skorsingDie foto waaroor die herrie woed en waarop gesien kan word hoe gr. 1’s blykbaar volgens hul ras geskei is. Foto: Twitter Elana Barkhuizen, die onderwyseres van Laerskool Schweizer-Reneke wat vandeesweek te midde van ŉ rasse-herrie by dié skool in Noordwes geskors is, moes glo oor die telefoon hoor dat sy geskors is. Volgens Solidariteit, die vakbond wat Barkhuizen sal verteenwoordig om haar skorsing te betwis, is die korrekte prosesse hoegenaamd nie gevolg toe Barkhuizen geskors is nie. “Die juffrou wat bekend is vir haar sagte hart en wat toebroodjies vir honger kinders, swart en wit, van die huis af bring, is totaal onregmatig deur ŉ LUR van ŉ verhoog af geskors,” sê Dirk Hermann, bestuurshoof van Solidariteit. Hermann wys daarop dat Barkhuizen ŉ beheerraadaanstelling is, maar dat die LUR buite sy magte opgetree en op haar skorsing aangedring het. “Niemand het omgegee oor wetlike prosesse nie. Die monster van politieke korrektheid het dié juffrou getref. Hierdie monster gee nie om oor feite en vra nie vrae nie. Niemand het die reg op repliek nie. Die massa van die boendoehof het bloed geruik en wraak geëis,” sê hy. Maroela Media het vroeër berig ŉ rasse-herrie het ontstaan toe ŉ foto Woensdag aan die lig gekom het van ŉ Graad R-klas by Laerskool Schweizer-Reneke wat op die eerste skooldag van die jaar geneem is. Op die foto kan gesien word hoe wit leerders almal saam by ŉ groot tafel in die middel van die klas sit, terwyl vier swart leerders by ŉ aparte tafel naby die deur van die klaskamer sit. Talle mense, politici, organisasies en politieke partye het woedend gereageer en aanvaar dat die kinders op grond van hul velkleur geskei is. Betogers by die Laerskool Schweizer-Reneke. Foto: ANA “Die geskorste juffrou was nie eers die juffrou van die klas nie, maar bloot die juffrou wat die foto geneem het,” sê Hermann. “Dit het die massas nie gepla nie, hulle het ŉ skuldenaar gesoek. Sonder proses of seremonie is sy aangekla, skuldig bevind en met vernedering gestraf.” Volgens Hermann is Barkhuizen nooit kans gegee om haar kant van die saak te stel of redes aan te voer hoekom sy nie geskors moet word nie. “Sy moet skielik teen enige wetsreël haar onskuld bewys. Die ergste van alles is dat ons hier te doen het met ŉ onskuldige juffrou met net goedheid in haar hart, teen ŉ boendoehof met ŉ politieke ideologie wat kindertjies en ŉ onskuldige juffrou gebruik om hulle narratief te bevorder,” sê hy. Hermann sê die ware feite oor die gebeure sal tydens die formele prosesse bekendgemaak word “tot groot verleentheid van talle rolspelers”. “Die formele proses sal wys dat ons hier te doen gehad het met juffrouens wat net omgegee het. Hulle was gekonfronteer met kindertjies wat nie Engels of Afrikaans kon verstaan nie, maar net Tswana,” sê hy. “Hulle is opvoedkundiges en weet die belangrikste op ŉ eerste dag is om kindertjies veilig te laat voel. Sy het so ver gegaan om haar eie huishulp te bring om te help vertaal en die kindertjies het mekaar ook gehelp. Sy het nie die gemeenskap se rasbril op gehad toe sy die foto geneem het nie, want sy kyk nie deur dié bril na haar kindertjies nie. Daarvoor word sy nou verguis in die openbaar.” Nog ŉ foto wat op dieselfde dag in die klas geneem is waar gesien kan word hoe swart en wit leerders by mekaar sit. Foto: Twitter Hermann sê Solidariteit het die beste moontlike regspan aangestel om Barkhuizen arbeidsregtelik te verteenwoordig. “Ons gaan geen steen onaangeroer laat om op te tree teen elke hoëprofiel‑amptenaar wat aan die boendoe-aktiwiteite deelgeneem het nie. Suid-Afrika is ŉ regstaat met reëls en daar word veral van hoëprofiel‑staatsamptenare en politieke partye vereis om dit te gehoorsaam. Solidariteit aanvaar geensins die boendoehof se uitspraak nie en gaan veg tot geregtigheid seëvier.” Hy sê die vakbond sal môre met omvattende regsprosesse begin om Barkhuizen se skorsing om te keer. “As ons nou toelaat dat mense wegkom met hierdie soort boendoegeregtigheid gaan dit die reël raak en nie die uitsondering nie. Die geveg vir geregtigheid het dus nou eers begin.”